b'\n_START_ARTICLE_\nStrela (ra\xc4\x8dunalnik)\n_START_PARAGRAPH_\nStrela (rusko \xd1\x8d\xd0\xbb\xd0\xb5\xd0\xba\xd1\x82\xd1\x80\xd0\xbe\xd0\xbd\xd0\xbd\xd0\xbe-\xd0\xb2\xd1\x8b\xd1\x87\xd0\xb8\xd1\x81\xd0\xbb\xd0\xb8\xd1\x82\xd0\xb5\xd0\xbb\xd1\x8c\xd0\xbd\xd0\xb0\xd1\x8f \xd0\xbc\xd0\xb0\xd1\x88\xd0\xb8\xd0\xbd\xd0\xb0, oziroma kraj\xc5\xa1e \xd0\xad\xd0\x92\xd0\x9c \xd0\xa1\xd1\x82\xd1\x80\xd0\xb5\xd0\xbb\xd0\xb0, elektronski ra\xc4\x8dunski stroj Pu\xc5\xa1\xc4\x8dica) je bil prvi osrednji ra\xc4\x8dunalnik, ki so ga izdelovali serijsko v Sovjetski zvezi od leta 1953. Ta ra\xc4\x8dunalnik prve generacije je imel 6200 vakuumskih cevi in 60.000 polprevodni\xc5\xa1kih diod._NEWLINE_Hitrost Strele je bila 2000 operacij na sekundo. Njena aritmetika s plavajo\xc4\x8do vejico je temeljila na 43-bitnih besedah s predzna\xc4\x8deno mantiso in predzna\xc4\x8denim 6-bitnim eksponentom. Operativni pomnilnik z Williams-Kilburnovo cevjo (RAM) je imel 2048 besed. Za programe je imel tudi bralni pomnilnik s polprevodni\xc5\xa1kimi diodami. Podatke se je vna\xc5\xa1alo z luknjanimi karticami ali prek magnetnega traku. Izhod je bil na magnetni trak, luknjane kartice ali tiskalnik. Zadnja razli\xc4\x8dica Strele je uporabljala magnetni boben s 4096 besedami in hitrostjo vrtenja 6000 vrtljajev na minuto._NEWLINE_Uradni projektant Strele je bil Jurij Jakovljevi\xc4\x8d Baziljevski, Ba\xc5\xa1ir Iskandarovi\xc4\x8d Ramejev, ki je vodil projekt pred Baziljevskim, pa velja za glavnega izumitelja. Strelo so na\xc4\x8drtovali v Posebnem konstrukcijskem biroju 245 (SKB-245, od leta 1986 Raziskovalno-razvojni in\xc5\xa1titut Argon) v Moskvi._NEWLINE_Strele je izdelovala Tovarna za ra\xc4\x8dunsko-analiti\xc4\x8dne stroje v Moskvi med letoma 1953 in 1957. Izdelali so sedem primerkov. Namestili so jih v Ra\xc4\x8dunalni\xc5\xa1kem sredi\xc5\xa1\xc4\x8du Akademije znanosti SZ, Keldi\xc5\xa1evem in\xc5\xa1titutu za uporabno matematiko, Dr\xc5\xbeavni univerzi v Moskvi in ra\xc4\x8dunalni\xc5\xa1kih sredi\xc5\xa1\xc4\x8dih nekaterih ministrstev, povezanih z obrambo in ekonomskim na\xc4\x8drtovanjem._NEWLINE_Leta 1954 so na\xc4\x8drtovalci Strele prejeli Stalinovo nagrado 1. stopnje (Ramejev, Baziljevski, V. V. Aleksandrov, D. A. \xc5\xbdukov, I. F. Ligin, G. Ja. Markov, B. F. Melnikov, G. M. Prokudajev, N. B. Trubnikov, A. P. Cigankin, Ju. F. \xc5\xa0\xc4\x8derbakov, L. A. Larionova). Baziljevski je prejel naziv heroja socialisti\xc4\x8dnega dela._NEWLINE_Po Streli so v SKB-245 na\xc4\x8drtovali tudi ra\xc4\x8dunalnik Ural-1 (glavni projektant Ramejev), M-20 (gp S. A. Lebedjev) in specializirani ra\xc4\x8dunski kompleks za Ministrstvo obrambe M-111 (gp Baziljevski).'